《召赴天章宝文阁观御集赐御书飞白扇子群玉殿锡宴》
宋代·胡宿

阿阁藏仙籍，英舆侍睟仪。珍函开二典，圣藻焕重离。

河洛斯文开，盘盂乃训垂。宝跗亲许视，瑞物遍容窥。

白凤随毫举，苍龙应墨奇。好文逢汉后，观象值庖牺。

溢幅荣分赐，班觞曲示慈。柏梁晨煦洽，仙荚昼阴移。

和乐韶音美，承平镐酒迟。再陪瑶水宴，千载庆兹时。

作者简介：胡宿（九九五～一○六七），字武平，常州晋陵（今江苏常州）人。仁宗天圣二年（一○二四）进士。历官扬子尉、通判宣州、知湖州、两浙转运使、修起居注、知制诰、翰林学士、枢密副使。英宗治平三年（一○六六）以尚书吏部侍郎、观文殿学士知杭州。四年，除太子少师致仕，命未至已病逝，年七十三（《欧阳文忠公文集》卷三四《胡公墓志铭》）。他开北宋仁宗、英宗两朝为官，位居枢密副使，以居安思危、宽厚待人、正直立朝著称，死后谥文恭。